Eskom wil hof toe oor kragtariewe(Foto: Reint Dykema) Suid-Afrika se beleërde kragvoorsiener Eskom is op pad hof toe in ŉ poging om sy benarde finansiële posisie ŉ hupstoot te gee. Die Nasionale Energiereguleerder (Nersa) het vroeër tariefverhogings van 9,41%, 8,1% en 5,22% oor die volgende drie jaar vir Eskom goedgekeur. Eskom sê dít het hom met ŉ tekort van nagenoeg R102 miljard gelaat. Die verhogings was minder as waarvoor Eskom oorspronklik gevra het. Nersa se rede hiervoor was die R23 miljard-reddingsboei wat die minister van finansies aan Eskom toegestaan het. Maar Eskom sê sy finansiële volhoubaarheid hou aan versleg. Nersa het pas die redes bekend gemaak vir sy besluit om die spesifieke verhogings toe te staan. “Ná ŉ ontleding van die redes vir die besluit, het die Eskom-raad besluit om die kwessie in die hof te betwis. Gevolglik het ons ŉ aansoek ingedien vir dringende verligting wat nodig is om ŉ finansiële ramp by Eskom te voorkom,” het Calib Cassim, Eskom se uitvoerende finansiële hoof, gesê. Hy sê Eskom vra ook die hof om Nersa se oorspronklike besluit te hersien. Volgens hom het Eskom die uitwerking van die voortgesette tekort vantevore al duidelik uitgestippel.